Hoër rentekoerse geen oplossingFanie Brink is ‘n onafhanklike landbou-ekonoom. (Foto: Facebook) Die Reserwebank sal in die komende weke, net soos die Amerikaanse Federale Reserweraad, die Europese Sentrale Bank en ander sentrale banke in die wêreld, weereens die werking van die markkragte van vraag en aanbod totaal ignoreer wanneer hulle hul rentekoerse verder verhoog. Hulle sal die internasionale ekonomie in ŉ ernstige resessie dwing. Die sentrale banke glo dat rentekoerse ŉ baie sterker markkrag in die ekonomie is as die markkragte van vraag en aanbod, wat nooit reg of waar kan wees nie. Kan die Reserwebank vir ons sê wat die invloed van die stygings in rentekoerse op die vraag in die ekonomie is? In ag geneem dat die rentekoste wat verbruikers betaal nie meer as twee persent van hul totale private verbruiksbesteding beloop nie, of dat dit so ŉ klein gewig het dat dit nie eers op die lys van verbruikersitems verskyn wat Statistiek Suid-Afrika gebruik om die verbruikersprysindeks saam te stel nie? Dit is op die beste weglaatbaar klein. Kan dié bank ook vir ons sê wat die invloed van hoër rentekoerse op die onlangse ernstige aanbodkantskokke in die ekonomie is, gegewe die hoër brandstof-, voedsel- en kunsmispryse weens die oorlog in Oekraïne? Die antwoord is presies niks nie, want die banke het absoluut geen beheer oor die aanbodkant van die ekonomie nie, wat die enkele grootste rede is vir die huidige hoër inflasiekoers in die wêreld. Die banke is van mening dat as hulle die verbruikers aan die vraagkant van die ekonomie met hoër rentekoerse straf vir prysstygings, waarvoor hulle nie verantwoordelik is nie, sal dit ook die ernstige aanbodkantprobleme oplos. Het die banke dalk enige wetenskaplike bewyse dat die veranderings in die inflasiekoers deur die veranderings in rentekoerse verklaar kan word? Dit bestaan eenvoudig ​​nie. Die banke is in die proses om die ekonomie in ŉ ernstige wêreldwye resessie te dompel deur hul rentekoerse verder te verhoog. Die voorsitter van die Amerikaanse Federale Reserweraad het ook reeds gesê dat hulle nie bang is om die ekonomie in ŉ resessie te druk om inflasie te stop nie. Dit is heeltemal belaglik! Die inflasiekoers word bepaal deur al die plaaslike en internasionale politieke en ekonomiese faktore wat ŉ invloed op die vraag en aanbod van goedere en dienste het, sowel as op die waarde van die geldeenheid en ekonomiese groei. Die inflasie in die wêreld sal weer daal wanneer die oorlog tot ŉ einde kom en die voedsel-, brandstof- en kunsmispryse weer na normaliteit terugkeer, terwyl die banke dan, soos in die verlede, weer op ŉ lang “ego-trip” sal gaan oor hoe hul goeie rentekoersbeleid die inflasiekoers aan bande gelê het.